钦定古今图书集成/理学汇编/学行典/第116卷 > 章潢图书编 > 《几善恶图说》
## 钦定古今图书集成/理学汇编/学行典/第116卷 > 章潢图书编 > 《几善恶图说》

善恶虽相对，当分宾主；天理人欲虽分派，必省宗孽。
自诚之动而之善，则如木之自本而干，自干而末。上
下相达，则道心之发见，天理之流行，此心之本主，而
诚之正宗也。其或旁荣侧秀，若寄生疣赘者，此虽亦
诚之动，而人心之发见，私欲之流行，所谓恶也。“非心
之固有”，盖客寓也；非诚之正宗，盖庶孽也。苟辨之不
早，择之不精，则客或乘主，孽或代宗矣。学者能于萌
动几微之闲，而察其所发之向背，凡其直出者为天
理，旁出者为人欲；直出者为善，旁出者为恶。直出者
固有，旁出者横出；直出者有本，旁出者无源；直出者
顺，旁出者逆；直出者正，旁出者邪。而吾于直出者利
导之，旁出者遏绝之。功力既至，则此“心之发，自然出
于一途，而保有天命矣。于此可以见未发之前，有善
无恶，而程子所谓‘不是性中，元有此两物相对而生’。
又云：‘凡言善恶，皆先善而后恶’，盖谓此也。若以善恶
为东西相对，彼此角立，则天理人欲同一源，未发之
前，已具此两端。所谓‘天命之谓性’，亦甚污杂矣。此胡
氏同体异用之意也。”曰：“此说得之。”